Alexovič Gábor

**PETROVICS SZÁJMASZKBAN**

egyfelvonásos

JULI

SANYI

LALI

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Helyszín egy berendezett, 21. századi üres szoba*

*A TV-ből hallatszik: ...mindent tegyenek meg annak érdekében, hogy ne kelljen kimenniük az utcára, és ne kelljen elhagyniuk a lakásukat! Ellátásukról az önkormányzatok kötelesek gondoskodni, szükség esetén forduljanak a helyi önkormányzathoz! Ez a vírus mindannyiunk életére nagy hatással van. De, ha betartjuk a fő szabályokat, elkerülhetjük a nagyobb bajt. Vigyázzunk egymásra!*

*Juli jön, telefonál*

JULI ...jaj, Rózikám ne is mondd, hallottam én is a TV-ből, hát én nem tudom mi lesz. ... A fene gondolta volna, hogy így szétterjed. ... Na, én is nemrég jöttem haza, voltam bevásárolni. ... Nem, még nem tudja, épp a szobájában ül, és szokásához híven ír. Mi mást is csinálna?! ... Szegénykém nagyon ki fog készülni, ha megtudja. ... Á, hát ismered az én Sándoromat, tudod, hogy mindig hajtja a vére, nem bír meglenni egyhelyen. ... Na jó, le kell tennem drága, majd este még fent leszek az instán, ha gondolod, nyugodtan írhatsz, pá!

Juli el.

SANYI Gondüző borocska mellett

Vígan illan életem;

Gondüző borocska mellett,

Sors, hatalmad nevetem.

És mit ámultok? ha mondom,

Hogy csak a bor istene,

Akit én imádok, aki

E kebelnek mindene.

És a bor vidám hevében

Füttyentek rád, zord világ!

Szívemet hol annyi kínnak...

JULI Sándorom, hát itt vagy? Sokáig bent voltál, már kezdtem aggódni, hogy ki se jösz.

SANYI Lelkem Iluskája, hát tudod, hogy mily fából faragtak engem. Az írás az életem, meg te. Holnap megyek Szalontára, megújságolom Jankó barátomnak e művemet, aztán a gyerekeket is rég láttam ott, jót fog szolgálni egy kis kiruccanás.

JULI Jaj drága szerelmem, nem mertem elmondani, de látom itt az idő. Tudom, hogy ki fogsz akadni, de kérlek, próbáld megérteni! Az országban rendkívüli állapotot hirdettek, nem lehet kijárni, karantén alatt Magyarország.

SANYI Ó, mily fájdalom, összecsuklik két karom...

JULI Azért nem dőlt össze a világ, egy csomó...

SANYI „Miért nem estem el háború zajában?

Miért a tengerben sírom nem találtam?

Miért, miért lettem e világra, miért?

Ha ily mennykőcsapás, ilyen gyötrelem ért!”

JULI Na elég ebből a pojácáskodásból, mert nyakonváglak már! Pont ez hiányzik nekem a legkevésbé, hogy a te hattyútáncodat itt nézzem! Szedd össze magad! Legalább lesz időd nyugalomban verseket írni. Úgyis folyton úton vagy. Itt az esély, egy kicsit jobban összemelegedhetünk. Szóval hagyd ezt abba!

*A karantén 1. napja*

*Sanyi a szobában verset ír, Juli a másik szobában hangosan telefonál*

JULI ... ó igen, én is láttam tegnap a TV-ben, nagyon szép az a ruhája, de szerintem push up-ot hord, nem lehetnek akkora cicijei, képtelenség ... A Sanyi? Hát, ki van szegény akadva, egész nap alig jött ki a szobájából. Olyan mélabús, de legalább ír, ennek örülök, írt egy egész ciklust, Felhők, vagy mi a címe. ... Erről jut eszembe, tegnap nézegettem ilyen trópusi szigeteket, csak, hogy legeltessem a szemeim valamin, hát ott milyen szép helyek vannak, Úristen. Az a homok, meg a víz, na el nem hiszed...

SANYI Fa leszek, ha fának vagy virága.

Ha harmat vagy: .... mi is? Mi is? Meg van! ... én virág leszek. Harmat leszek ...

JULI ... meg olyan szép táskát is láttam, le volt árazva, gondolkodtam, hogy megvegyem, és most már bánom is, mert jól mutatott volna ahhoz a szürke kabátomhoz...

SANYI Ha, leányka, te vagy a mennyország: ... amit kétlek, mert akkor nem járna feleslegesen ennyit a szád. ... Akkor én csillaggá változom. ... Ja, és a telefonszámla meg a csillagos ég. Drága hónap lesz ez.

JULI Olyan szépek lettek a körmeim, nekem úgy tetszenek, mutattam? Olyasmi, mint a tied volt Az Antoniék esküvőjén, ilyen gyöngyházfényű ... Nemár, neked is újak?! Muti-muti!! ...

SANYI Ha, leányka, te vagy a pokol: (hogy

Egyesüljünk) én elkárhozom.

(Dühösen átmegy a másik szobába)

A Szentségit is, Juli! Fogd már be, így nem lehet dolgozni! Mást se hallok csak, blablabla műköröm, tyetyetye új táska, az agyam eldobom!

JULI Ó, bocsáss meg, hogy ki mertem nyitni a számat, megtettem volna én ezt feléd is, csak sajnos a művész úr másfél napja a szobájában gubbaszt és szomorkodik. Gondoltam megengedem azt a luxust magamnak, hogy felhívom a barátnőmet egy kis trécselésre.

SANYI Egy kicsit? Mintha egy éve dumálnátok, a semmiről. Amúgy meg jogosan vagyok szomorú. Annyi tervem volt, annyi mindent meg akartam csinálni, hatni akartam az emberekre, erre pofátlanul bejön ez a vírus. Most mi, így szájmaszkban, mint valami hottentotta álljak a nép elé, mint valami fertőző, halálát váró kórbeteg? Hát, hogy fognak úgy komolyan venni? Oda lesz a tekintélyem. Vagy majd szétterjesztik: Petőfi, a farsangi cowboy. Még csak az kéne. Tönkrementem. Kivagyok.

*A karantén 3. napja*

*Juli a kanapén ül, Sanyi a másik szobában*

JULI Te Sanyi! Láttad ezt? Ez marha jó!

SANYI Mi az?

JULI Gyere ide és nézd meg! (Sanyi jön) Elképesztő, nem? Mit ki nem találnak. Hihetetlen mit tudnak összebűvészkedni azzal a wc papírral.

SANYI Ugyan már édes Júliám, ezt nevezed te művészetnek?

JULI Művészet vagy sem, remek időtöltés a karantén unalmas napjain. Meg követőket is szép számmal hoz. Neked is posztolnod kéne valamit, még a végén elfelejtenek!

SANYI Na jó, ám legyen, de nem folyamodom ily, valódi művészetet még távolról sem ismerő, közömbös divatcikkhez. Zsonglőrködni a wc papírral? Még mit nem?! Feltöltést kíván a nép? Hát most megkapják a ,,Maradj Otthon Kihívást´´ Petőfi módra! Holnapra írok valami aktuálisat, te meg lekamerázod, és felrakjuk.

JULI Igen, ezaz! Liveoljunk! De most! Gyorsan találj ki valamit, én addig pörgetek egy liveot, összegyűjtöm az embereket.

SANYI Ne Juli, ez így nem megy.

JULI Heló mindenki! Ahogyan ti, mi is otthonról jelentkezünk, de így legalább van időnk az ilyen kis szórakozásokra. Lassan jön a Sanyi is, várjatok még drágáim... -Jaj, ne sírj már, te vagy a nagy Petőfi, ha a János vitézt megírtad, mi nehézséget jelenthet neked a koronavírus? ... Csak beszélj az aktuális dolgokról, az emberek már azon nevetnek, ha valaki bemondja, hogy cukor vagy liszt. Na gyerünk, szerzünk pár új követőt, jó lesz ne félj, hiszek benned. ... Hogy állsz édesem? Lassan tízezren vagyunk... Még várok egy kicsit... hehe, itt van Széchenyi is, ezt nézd, meg a Táncsics a börtönből, beszarás! ... Na, szerintem vagyunk elegen, lassan kezdheted.

SANYI Petőfi Sándor: Stay At Home Challenge - Egyveleg

Ej mi a kő! tyúkanyó, kend

Kora reggel az Aldiba ment?

Lám, csak jó az isten, jót ád,

Bár felvitte a konzerv árát.

Itt szaladgál föl és alá,

Még a liszteszsákra is fölszáll,

Eszébe jut, kotkodácsol,

S terjed a vírus a szájából.

Én beléptem, ő rámnézett,

Kezet mosni! - kényszerített,

Hoztál cukrot? - gyanakodott

S alvó szíve meggyúladott.

Messze, hol az ég a földet éri,

A homályból feltűnik egy öregedő néni,

Néz, s mögötte, mint zsizsegő csorda,

Állnak a kasszánál nyugdíjasok sorba. –

Reszket a cukor, mert

Mamóka szállott rá.

Reszket a lelkem, mert

Köhögni próbáltál,

Köhögni próbáltál,

Kicsiny kis leányka,

-Ha szájmaszkot vennél,

Az Isten is megáldna!

Minek nevezzelek,

Ha a merengés alkonyában

Megpillantlak még Téged, te utolsó kenyér

Mikéntha most látnálak először...

E csillagot,

Amelynek mindenik sugára

A szerelemnek egy patakja,

Mely lelkem tengerébe foly -

Minek nevezzelek?

Itt van az ősz, itt van újra,

De valahogy, ez más nekem.

Tudja isten, hogy mi okból

,,Megvegyem?´´, és megveszem.

Egy gondolat bánt engemet:

Egyedül, vírustól halni meg!

Magam hervadni el, mint a virág,

Mert a karantén miatt távol a világ.

Megfúlni lassan - ez kínhalál!

Mely elhagyott, üres szobában vár.

Ne ily halált adj, istenem,

Ne ily halált adj énnekem!

Legyek nővér, kit a fáradtságtól este

Elenged a munkától végkifacsart teste!

S a kis szobába toppanék...

Röpűlt felém anyám...

S én, a szatyrokat... szótlanúl...

Hagytam ott a nyakán.

Maradjatok otthon!

*A karantén 6. napja*

*Sanyi bent, megcsörren a telefon*

SANYI ... -Haló?! Te vagy az drága Mórom? Mi járatban vagy? ... Jaj, ne is mondd, úgy felhúztam magam rajta, szörnyű, egyszerűen szörnyű! És pont most, amikor annyi tervünk van ... nem ... hát megvan ... mit tudom én, főz talán?! ... Ugyan már, a pénz most huszadrangú, meg amúgy is, pont te félsz a pénz miatt, hisz a Hézköznapok lassan 1 éve toplistás ... Nyugodj meg, a hűséges feliratkozók melletted maradnak. ... Igen, igen. ... Hah, láttad te is? Nagy volt, nem? El nem hiszed, azóta 1. a felkapottak között, egy csomó új követőm lett. Te is kipróbálhatnád, mit szólsz? A kőszívű boltos fiai, A konzerv aranykora, Sárga covid - Fehér covid, A nagyenyedi kiló liszt. Hm? Gondold meg! ... Jó-jó, nem, amúgy megvagyunk, persze. ... Terveztem én is, de szerintem nem fogok, inkább felhívom Kossuth Lalit, hogy intézzen valamit, elvileg ő ott van a sűrejében ... bár őt, ahogy ismerem, már megvette magának elővételben a hajójegyet Bécsbe ... igen ... ezt meséltem? ...na, mert talált valami oldalt, amin féláron kaphatók a luxus yachtjegyek, ha nincs átszállás, és most gondolom egy ideg, hahaha, oda a pénze. Hehe, lúzer! ... De én mondtam neki, hogy rá fog baszni az ilyen kalózoldalakkal, de ő keményfejű, mint a nem tudom mi. Hehe .... Na jó, majd írok a Pilvax csopiba is, hogy mi legyen, de addig is vigyázzatok magatokra! Csao. (Magában beszél, elkezd telefonozni)

Na jó, nézzünk fel a netre egy kicsit, hátha valakit bevállalóssá tett ez a bezártság. ... Nem, nem, balra, nem, téged is balra húzlak ... ej, na te még véletlen sem! ...Na! Sass Erzsi, nem rossz, jobbra húzlak ... Csapó Etelke? ezaz! Este chatelünk, naná, hogy jobbra ... Fráter Erzsi ... jó bőr is lennél, jobb… hé! na álljunk csak meg egy pillanatra! A kurva anyádat! Itt csalod az uradat, na megállj, spanom az Imre, küldök neki screent rólad, lesz ott ember tragédiája...

JULI Sanyi, kész a vacsora! Hát mi ez itt Petőfi úr?! Itt huncutkodik akár egy kamaszdiák! A terem búráját!

SANYI Most csak nem ragadja el őfelségét a féltékenység?!

JULI Hát, az attól függ mily közönbösséggel viszonyul a művészúr az én irányomba.

SANYI Ugyan már, hisz tudod, mit vallok: szabadság, szerelem e kettő kell nekem, szabadság az meg most nem nagyon van, szóval maradsz te...

JULI Na de Sanyi! Szeretsz te engem?

SANYI Szeretlek, mint anyját a gyermek,

mint mélyüket a hallgatag vermek,

szeretlek, mint a fényt a termek,

mint lángot a lélek, test a nyugalmat!

JULI Ó Sanyi, most meghatódtam. Ismerem költészeted minden apró zugát, oly egyedi mindegyik, de mindeben fellelhető a szenvedélyességed, a népiesség, az a feltüzelt véred, ez mégis olyan más, mintha nem is te írtad volna.

*Elkezdenek ölelkezni*

*A karantén 16. napja*

JULI Sanyi! Jó reggelt! Hasadra süt a nap!

SANYI Úgy érted, tüzesen süt le a nyári nap sugára?

JULI Bánom is én, de a hasadra süt. Ideje felkelni!

SANYI Jól van! Amúgy is nagy dolgom van...

JULI Szinte sejtettem. Valami az eszedbe jött, és papírra veted. Ez számomra annyit jelent, hogy egész nap hagyjalak békességben a szobában, és szolgáljak finom ebéddel... Minő változatosság.

SANYI Most mit problémázol ezen, elvégre te akartad, hogy vessem bele magam a munkába. Meg amúgy is, mi mást csinálhatnék?

JULI Mondjuk segíthetnél kicsit a ház körül.

SANYI Jó-jó, majd megetetem az aranyhalat.

JULI Ó, mily nagylelkű vagy. De csak kíváncsiságból: áruld már el, arra gondolsz, amit már vagy fél éve kidobtunk, mert csak a macera volt vele?

SANYI Hmmm, igen arra!

JULI Na szép!

*Juli átmegy a másik szobába*

JULI Folyton csak irogat, énrám meg rámszakad itt az egész mindenség. Ahh... De végül is nem panaszkodhatom, világéletemben szerettem a művészeket. Meg, hogy őszinte legyek, este sok mindenért kárpótol. Olyan szenvedélyes, és egyszerre gyengéd az ágyban, hogy sok nő cserélne velem. Nem hiába áll nagy szoknyabűvölő hírében. Bele se gondolok, honnan lett ilyen évszázados tapasztalata, illetve, hogy az ő esetében mennyire a gyakorlat teszi a mestert. Ah! Ezt inkább nem bolygatom, egye meg a féltékenység a többi ribit. De azért mosogatni igazán segíthetne...

SANYI Juli drágám! Mit szólsz?

JULI ...ahhoz, hogy kedved támadt egy kicsit porszívózni?

SANYI Ugyan már? Hol hallottál olyat, hogy Petőfi takarít?

JULI Hol is hallhattam volna? Majd egyszer, talán valaki kitalálja, és el fog lehetni rá menni, mint kiállításra vagy egy színdarabra...

SANYI Ne gúnyolódj, inkább hallgass ide! Nagyvonalakban elmondom, min dolgozom. Úgy döntöttem leírom ezeket a hadirokkant állapotokat, de nem egy versben, hanem egy hosszabb műben.

A főhős, Szilveszter, egy mára már sikeres youtuber, aki budapesti lakásában barátnőjével él együtt e borzasztó karantén ideje alatt.

JULI Ó, milyen eredeti...

SANYI ... A jelent hátrahagyva Szilveszter merengeni kezd kalandos múltján, felidézi a karantén előtti időket, amikor még nem kellett sorban állva várni a kocsira a Spar előtt, amikor egy átlagos tüsszentésre azt mondták az emberek, hogy ,,Egészségedre!´´, nem azt, hogy ,,Fedezékbe!´´, és amikor még elítélednő naplopókank tartották a naphosszat otthon gubbasztó nyomikat, nem tudatos világmegmentőknek. Szép lassan belátja, hogy jobb világ volt akkor, de nem becsülték meg. Egy figyelmeztető jelnek tekinti a vírust. A jövőn is elgondolkodik, reméli, hogy egyszer a végéhez ér a járvány, de ha az emberek nem változtatnak az életmódjukon, akkor további, nagyobb katasztrófák várhatók.
...és, mivel egy youtuberről van szó, a végén ripacskodik egy sort a kamerája előtt a sok tininek, akik a ,,hashtegmaradjotthon´´ kifejezéssel fejezik ki szimpátiájukat, és persze a kérésnek megfelelően megosztják a vidit.

JULI Hm! Nem rossz. De bekapcsolnád a TV-t, hogy valami izgi dolgot is halljak?

SANYI He! Na jó! Vicceske vagy ! Akkor a Szilveszter nőtlen lesz...

JULI Oh, milyen kár.

SANYI De ne búsulj, lesz egy lakótársa, aki folyton csak idegesíti majd munka közben.

JULI Csinos lesz az a csaj?

SANYI Hát, lehet. De szörnyen fárasztó.

JULI És vesz neki Szilveszter olyan szép retikült, mint amit én is mutattam neked még annó?

SANYI Nem! Dehogy! Miért venne? Honnan tudná, te milyet mutattál?

JULI Hát, gondoltam megsúgod neki.

SANYI Nem! ... de igaz, ami igaz, kapcsold be a TV-t, kezdődik a szentmise!

*Leülnek nézni*

SANYI Jé! Oda nézz! Pont a kiskőrösi templomból van a közvetítés. Ezt a véletlent.

JULI Tényleg? Így felismered még?

SANYI Hát, hogy ne ismerném fel?! Évekig ide jártam. Anyámékkal ott szoktunk ülni. Látod? Ott ni!

JULI Aha.

SANYI Mellettünk az öreg, hóbortos Molnár úr. Az folyton kommentálta a templomban történteket. Nem is kellet figyelnem, akkor is hallottam, hogy az a pimasz Kiss Józsi másodszor állt be a sorba ostyáért.

...

Hát, ez a kántor! Az agyamra megy. Most nem rosszból, de ez szó szerint kornyikálás! Miért kell így túlénekelni ezt?

JULI Azt hiszi ettől lesz érdekesebb. Vagy biztos, mert adja a TV, ezért nagyon meg akarja mutatni.

SANYI Azta! Oda nézz! Hát ez mit csinál?

JULI Mi, mi volt? Lemaradtam.

SANYI Fel akarta olvasni a záró imádságot, nem volt kikészítve a könyv, erre előkapta a telóját és onnan olvasta föl. Hát ilyet én még nem láttam!

JULI Azta! Legalább jó telója volt?

SANYI Ja, igaz, lehet csak flexelni akart vele. ... Na jó, vége. Akkor kimegyek egyet sétálni a Pálffyval. Már úgyis régen találkoztunk.

JULI Jó, de szájmaszkot vegyél! Meg kesztyűt is!

SANYI Nem veszek, nem fogok levegőt kapni!

JULI Muszáj venned, ez nem választás!

SANYI Na jó! Neked bármit!

JULI De kesztyűt is!

SANYI Okvetlen! Szia!

JULI Szia, vigyázz magadra. ... Az istálóját neki, hogy így sem vett kesztyűt! Jaj, csak jöjjön haza!

*A karantén 20. napja, március 15.*

SANYI Juli! Juli! Oszd meg te is!

JULI Micsodát? Miről beszélsz?

SANYI Jaaj, ha tudnám, hogy te mire használod az internetet. Folyton fent vagy, de a lényeges dolgokról mégsem tudsz...

JULI Vagy azok nem lényegesek...

SANYI Ebbe inkább ne menjünk bele! Na, de figyelj! Létrehoztam egy eseményt, hallgatsd: ,,Forradalom Ferenc József és a koronavírus ellen!´´. Én vagyok az admin.

JULI Na, ezt nevezem! És mit gondolsz, megvalósítható?

SANYI Természetesen! Fel is hívom videochaten Kossuth Lalit, hogy megbeszéljem vele a részletes menetrendet.

*Juli el*

SANYI Hello Lalikám, mi újság, hogy megvagy?

LALI Szervusz Sándor! Nos, hogy szépen fejezzem ki magam, állapotom erősen romló, kedvem borús, testhőmérsékletem 39 celziusz fok.

SANYI Ejj, hát az nem túl jó, mert pont az eseményről akartam veled beszélni. Múltkor megegyeztünk, hogy a napokban egyeztetünk a menetrenddel kapcsolatosan...

LALI Hát, ki kell, hogy ábrándítsalak, részemről teljességgel elképzelhetetlen és kivitelezhetetlen ez a márciusi akció. Egy láz vagyok, édesanyámat én látom el élelmiszerrel, így fokozottan is ügyelnem kell erre a vírusra. Nem engedhetem meg magamnak, hogy megfertőződjek. Sajnálom Sándor.

SANYI Hát, ez nem vall túl nagy hazafiasságra. Ennyit készültünk rá, erre te lemondod? Múltkor az volt a gondod, hogy nincs rá himnuszunk, nesze neked, írtam egyet, itt van most már a Nemzeti Dal, ezt vígan szajkózhatja majd a nép. Erre azt mondod, hogy láz miatt nem akarsz?

LALI Értsd meg, nem csak rajtam múlik. Jókai szigorú karantén alatt van, Táncsicsot átszálították egy másik börtönbe, Landerer nyomdája csődbe ment a gazdaság miatt. Egyszerűen semmi sem áll úgy, ahogy kéne. Nem is beszélve arról, hogy egy forradalom mennyi kontaktussal jár. Csak az indítaná be igazán a vírust. Kivívjuk a szabadságot, mire? Hogy utána a fél Habsburg Birodalom a kórházban feküdjön? Gondold át Sanyi! Ez most nem jön össze!

SANYI Ó, hát ez lenne a magyar nép? Nem a habsburgok, sem az oroszok, de egy vírus előtt teszi le a fegyvert?

LALI Értsd meg, most az emberek egészsége az első, és bármennyire nemes is a cél, amiért küzdesz, az emberek most nem fognak melléd állni. A vírus sajna erősebb nálunk.

*Lali kikapcs*

SANYI Márpedig:

Lantom s kardom kezembül eldobom,

A hóhérságot majd én folytatom,

Ha kívülem rá ember nem akad -

Akasszátok föl a királyokat!

JULI Értsd meg, most ez túlnő rajtad. Nem győzhetsz egyedül.

SANYI Oda hát a remény!

*A karantén 24. napja*

JULI Saanyi! Elfogyott a tej, el kéne menni boltba.

SANYI Ah, nemár, nem olyan rég voltam. Most menj te!

JULI Mit nem hallok? Egy dicső lovag ilyet még viccből sem mondana a feleségének.

SANYI Feltételezem egy dicső lovagnak is tele lenne a töke már ezzel a karanténnal. Egész nap csak bent tunnyadni, gyakorlatilag kinéztem az egész Netflixet.

JULI Tudom, hogy nehéz, de próbálj pozitív maradni.

SANYI Pozitív-pozitív. Hogy lehetnék már derülátó? Minden nap ugyan olyan. Nem is gondolná az ember, hogy a semmibe is hosszútávon bele lehet halni.

JULI Akkor halljál meg a fenébe is! Elegem van belőled!

SANYI Megyek is! Elmegyek neked, azért a hülye tejért! De ne hidd, hogy szájmaszkot veszek! Nem én. Ha elkapom, hát elkapom. Jöjjön, minek jönnie kell. Nem félek én holmi vírustól, a haláltól meg még annyira sem. S mégis csak jobb az utcán, emberek közt kilehelni lelkem, mint egy szobában posvadva várni a halált. Megyek is, Isten veled Júlia!

*Sanyi el*

JULI Jaaj, hogy ez mennyit tud kínlódni. Esküszöm, ha ezt tudom, kétszer is meggondolom, hogy hozzá megyek-e. Ilyen drámakirálynőt. Folyton csak a hiszti. Engem ez készít ki a legjobban.

*Sanyi be*

JULI Na, mi lett a hős mártírral? Hozott tejet? Vagy csak a hatóságok hozták haza a halott testet nekem?

SANYI Nesze a tejed, s légy hálás...

JULI Hálás? Kissé tán elszaladt veled a ló, nemdebár? Azt hiszed a karantén csak neked áldozat?

SANYI Jaj, meg ne sajnáljalak, hogy otthon kell heverészned a meleg szobában, mit én dolgoztam össze neked, mintha az év többi napján nem ugyan csak ezt csinálnád. Hisz az egész életed egy rohadt karantén.

JULI Hah! Nevetnem kell! Míg én naphosszat főzök, mosok, takarítok, vezetem a háztartást, addig te reggeltől estig csak firkálgatsz!

SANYI Mindenki azt csinálja, amihez ért...

JULI Hát jó! Most lett elég! Elegem van belőled! Viseljen el más!

SANYI Jaj, hova mennél már?

JULI Bárhova, csak innen el, nem bírom már tovább ezt a primadonnaságot, a folytonos indulathullámzást, meg azt, hogy állandóan semmibe veszel.

SANYI Hát menj! Menj csak el! Isten áldjon, vissza se gyere!

*Juli beviharzik a szobába*

*Ugyan az nap éjjel, halvány fény, a szobában Sanyi egymagában*

SANYI Elhull a virág, eliramlik az élet...

Űlj, hitvesem, űlj az ölembe ide!

Ki most fejedet kebelemre tevéd le,

Holnap nem omolsz-e sirom fölibe?

Oh mondd: ha előbb halok el, tetemimre

Könnyezve borítasz-e szemfödelet?

S rábírhat-e majdan egy ifju szerelme,

Hogy elhagyod érte az én nevemet?

Ha eldobod egykor az özvegyi fátyolt,

Fejfámra sötét lobogóul akaszd,

Én feljövök érte a síri világból

Az éj közepén, s oda leviszem azt,

Letörleni véle könyűimet érted,

Ki könnyeden elfeledéd hivedet,

S e szív sebeit bekötözni, ki téged

Még akkor is, ott is, örökre szeret!

*Juli jön könnyes szemmel*

JULI Sanyi? ...

SANYI Ne szólj semmit kedvesem! Sajnálom.

JULI Igen, én is. Szeretlek!

*Csendben összeölelkeznek*

*A karantén 31. napja*

SANYI Na? Eddig, hogy tetszik?

JULI Szerintem jó lesz. Eredeti!

SANYI Tényleg? Akkor örülök.

JULI ,,Petrovics szájmaszkban´´. Találó cím, elgondolkodtató. De valahogy szerintem nincs befejezve. Biztos vége van?

SANYI Sejtettem, hogy megkérded. Hisz oly jól ismersz már drága Júliám. Nos, a végét, úgy gondoltam először játszuk el, mielőtt beleírnám.

JULI Játszuk el? Dehát, hogy? Mi szerint?

SANYI Nagyon egyszerű! Te csak dőlj le ide, én majd mindent elrendezek, de egyet mondhatok neked: Szeretlek, miként Hazámat, s a sír után is csak e két csillag fog nékem ragyogni.

JULI Sanyi? Most miért mondod ezt?

SANYI Ahogy mondtam, csak dőlj le ide, és várj, amíg nem szólok!

*Sanyi el, becsapja maga után a bejárati ajtót*

*Juli a kanapén fekszik, ijedten, nem érti, mi történik, egyszerre talál egy becsúsztatott levelet a kanapé oldalába rejtve, olvasni kezdi*

JULI ,,Drága szerelmes Júliám!

Hosszú rabságom most véget ért

Köszönet illet Téged a közös évekért

S bár odaadó feleségem voltál a bajban is

Itt hagylak téged cudarul, én kis hamis.

Mert milyen is az ember? Ostoba, gyáva.

Ha gazdag, puffaszkodik akár egy páva,

S ha szerelmetes? Ó, mily balga!

Olyankor az élet egy pici kis vonalka.

De mégis az egy, kinek egyetlen vigasza

Az édes anyaföld, az ölelő Haza.

Ilyen ember voltam én, Petőfi Sándor

Forrón szerető, a hazámért bátor!

E járvány elvette életem értelmét

Megtört, kicsavarta kezemből a pengét

A nép meg így... oly elnyomott, néma

Szétmarcangolja őket a sok nemesi hiéna.

Kilátástalan hát harcom, elvesztettem hitem

Rábízom magam a révészre, ha vinni akar, vigyen!

A haza oda, Téged hűséggel várlak a földben

Terjeszd szét a világnak: eltűnt Petőfi a ködben.´´

(Sírva) Nem, ez nem lehet! Sanyi! Miért?

*Sírva elszalad*

*Sanyi be*

SANYI Ja, lemaradt az utóirat, hogy:

Csak szivatlak, kenyérért mentem,

De ne izgulj, kesztyűt most se vettem!

*Sötét*

2020.4.13.